Okresná prokuratúra Brezno 
Boženy Němcovej 3, 977 31 Brezno 	

Sp. zn. : 1 Pv 110/12/6603	Brezno, 27.4.2012
EEČ : 2-46-40-2012

U Z N E S E N I E

Trestná vec:	obvinený XXXXX  
Prečin:	nebezpečné vyhrážanie podľa § 360 odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Brezno
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
dňa 03.02.2012 v čase o 22.30 h v Brezne pod Baldovským mostom sa spoločne s XXXXX nachádzali v osobnom motorovom vozidle, pričom keď mu oznámila, že chce ukončiť ich vzťah, udrel ju dlaňou do oblasti tváre, chytil ju za vlasy a z priehradky v aute vytiahol malý vreckový nožík, ktorý jej priložil k stehnu, následne dňa 04.02.2012 v čase o 20.30 h v Brezne XXXXX v mieste trvalého bydliska XXXXX, jej cez pootvorené dvere zaistené retiazkou povedal, že ak netvorí dvere, tieto zvesí z pántov, potom jej chytil ruku, ktorú vytiahol a vykrútil, pričom keď mu povedala, že ide volať políciu, povedal jej, že jej zlomí ruku a ak neprestane, zabije ju,  

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Poverený príslušník OR PZ OO PZ Brezno uznesením č. ORP-110/BR-BR-2012 z 03.03.2012 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie XXXXX pre prečin nebezpečného vyhrážania podľa § 360 ods. 1 Tr. zák. na tom skutkovom základe, ako je to uvedené vo výrokovej časti predmetného uznesenia.

	Dňa 09.03.2012 poverený príslušník PZ zmenil právnu kvalifikáciu skutku z  prečinu nebezpečného vyhrážania podľa § 360 ods. 1 Tr. zák. na prečin nebezpečné vyhrážanie podľa § 360 ods. 1, 2 písm. a) Tr. zák. 

	Poverený príslušník PZ v priebehu skráteného vyšetrovania do spisového materiálu zabezpečil zápisnicu o trestnom oznámení XXXXX, zápisnice o výsluchu obvineného, svedkyne - poškodenej, správy o povesti obvineného, odpis registra trestov na obvineného, ako aj ďalší listinný dôkazový materiál. 

	Obvinený XXXXX sa ku skutku v celom rozsahu priznal a oľutoval ho. Uviedol, že priateľke sa za svoje správanie ospravedlnil, pričom v súčasnej dobe sú opäť spolu. Uviedol, že v budúcnosti sa podobným problémom vyhne.  

	Svedkyňa - poškodená XXXXX vo svojej výpovedi uviedla, že všetko sa udialo tak, ako je uvedené vo výrokovej časti uznesenia o vznesení obvinenia. Ďalej uviedla, že asi týždeň po skutku sa s XXXXX dala opäť dokopy. Za daný skutok sa jej ospravedlnil a povedal jej, že sa to nebude už viac opakovať. 

	Prečinu nebezpečného vyhrážania podľa § 360 ods. 1, 2 písm. a) Tr. zák. sa dopustí, kto sa inému vyhráža smrťou, ťažkou ujmou na zdraví alebo inou ťažkou ujmou takým spôsobom, že to môže vzbudiť dôvodnú obavu a čin spácha závažnejším spôsobom konania. 

	Vzhľadom na vyššie uvedené, vychádzajúc zo zisteného skutkového stavu, o ktorom nie sú dôvodné pochybnosti, v rozsahu nevyhnutnom pre rozhodnutie možno konštatovať, že obvinený svojim konaním naplnil zákonné znaky skutkovej podstaty prečinu, ktorý sa mu kladie za vinu. 

	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje  päť rokov, môže prokurátor so súhlasom obvineného po vznesení obvinenia do podania obžaloby na návrh policajta, alebo aj bez návrhu, podmienečne zastaviť trestné stíhanie, ak obvinený vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu. Po splnení týchto podmienok je potrebné prihliadnuť na osobu obvineného, jeho doterajší život a okolnosti prípadu.
	
	Obvinený XXXXX je v mieste bydliska hodnotený kladne. Doposiaľ viedol riadny život, nakoľko nemá záznam v registri trestov a ani v evidencii Obvodného úradu, odbor všeobecnej vnútornej správy Brezno. 

	Po poučení podľa § 216 Tr. por. obvinený vyslovil súhlas s podmienečným zastavením trestného stíhania. 

	Podľa § 216 ods. 2 Tr. por. v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania. Obvinenému bola uložená skúšobná doba v trvaní 12 mesiacov, čo možno vzhľadom na skutkové okolnosti, ako aj s prihliadnutím na osobu obvineného a jeho doterajší život považovať za primeranú. 

	S poukazom na vyššie uvedené závery možno považovať podmienečné zastavenie trestného stíhania obvineného XXXXX za dostačujúce, ktoré zároveň neodporuje predmetu a účelu Trestného poriadku, ktorým je náležité zistenie trestných činov a spravodlivé potrestanie ich páchateľov pri rešpektovaní základných práv a slobôd fyzických a právnických osôb, a preto som rozhodla tak, ako je uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lenka Medveďová
prokurátorka